รัฐบาลไทย-ข่าวทำเนียบรัฐบาล-นายกรัฐมนตรีเปิดป้ายศูนย์การเรียนรู้หมู่บ้านเศรษฐกิจพอเพียงโพธิ์ศรีสำราญ  หนองบัวลำภู พร้อมเยี่ยมชมนิทรรศการส่งเสริมเกษตรอินทรีย์ พลังงานทดแทน ผลิตภัณฑ์ของกลุ่มเกษตรกร
วันพฤหัสบดีที่ 22 มีนาคม 2561
นายกรัฐมนตรีเปิดป้ายศูนย์การเรียนรู้หมู่บ้านเศรษฐกิจพอเพียงโพธิ์ศรีสําราญ  หนองบัวลําภู พร้อมเยี่ยมชมนิทรรศการส่งเสริมเกษตรอินทรีย์ พลังงานทดแทน ผลิตภัณฑ์ของกลุ่มเกษตรกร
นรม.เปิดป้ายศูนย์การเรียนรู้หมู่บ้านเศรษฐกิจพอเพียงโพธิ์ศรีสําราญ จ.หนองบัวลําภู พร้อมเยี่ยมชมนิทรรศการส่งเสริมเกษตรอินทรีย์ พลังงานทดแทน ผลิตภัณฑ์ของกลุ่มเกษตรกร-แปลงปลูกผักอินทรีย์ ชื่นชมชุมชนหัวนาที่รวมกลุ่มกันทําให้พื้นที่สาธารณะเป็นแปลงเกษตรชุมชน
วันนี้ (22 มีนาคม 2561) เวลา 11.30 น. ณ กลุ่มวิสาหกิจชุมชนปลูกผักอินทรีย์โพธิ์ศรีสําราญ ตําบลหัวนา อําเภอเมือง จังหวัดหนองบัวลําภู พลเอก ประยุทธ์ จันทร์โอชา นายกรัฐมนตรี ทําพิธีเปิดป้ายศูนย์การเรียนรู้หมู่บ้านเศรษฐกิจพอเพียง พร้อมเยี่ยมชมนิทรรศการส่งเสริมเกษตรอินทรีย์ พลังงานทดแทน ผลิตภัณฑ์ของกลุ่มเกษตรกร และแปลงปลูกผักอินทรีย์
สําหรับกลุ่มวิสาหกิจชุมชนผักอินทรีย์โพธิ์ศรีสําราญ เกิดจากการรวมกลุ่มของสมาชิกในหมู่บ้านใช้พื้นที่สาธารณะกุดตาแมว ซึ่งเป็นพื้นที่บริเวณรอบ ๆ ขอบสระน้ําปลูกผักอินทรีย์เพื่อทําอาชีพเสริมให้กับคนในชุมชน โดยจัดสรรพื้นที่ปลูกคนละ 5 เมตร มีจํานวนสมาชิก 46 คน โดยเทศบาลตําบลหัวนาจัดทําท่อส่งน้ํา และติดตั้งก๊อกน้ําให้สมาชิก เบื้องต้นผลผลิตใช้บริโภคในครัวเรือนลดรายจ่าย และขายเป็นรายได้เสริม โดยได้จดทะเบียนเป็นกลุ่มวิสาหกิจชุมชนผักอินทรีย์โพธิ์ศรีสําราญ เมื่อปี 2558 อย่างไรก็ตาม การอาศัยน้ําผิวดิน (อ่างเก็บน้ํา ห้วย หนอง) ยังเสี่ยงต่อการได้รับสารเคมีทางการเกษตร โดยเฉพาะสารเคมีกําจัดวัชพืชซึ่งใช้กันมากในไร่อ้อย ดังนั้น จึงพัฒนาโดยใช้น้ําบาดาลและสูบน้ําด้วยพลังงานแสงอาทิตย์ มาผลิตผักอินทรีย์เพื่อบริโภคในครัวเรือน ลดรายจ่าย เพิ่มรายได้ และแก้ปัญหาด้านสุขภาพและสารพิษทางการเกษตร
ต่อมาปี 2559 ได้ปรับพื้นที่บริเวณโคกดอนงู ซึ่งเป็นที่สาธารณะของหมู่บ้านโพธิ์ศรีสําราญ พื้นที่ 8 ไร่ 2 งาน เป็นสถานที่เพื่อปลูกผักอินทรีย์ โดยสํานักงานพลังงานจังหวัดหนองบัวลําภู ได้เจาะบ่อบาดาลและทําระบบสูบน้ําด้วยพลังงานแสงอาทิตย์มาพักไว้ที่ถังสํารอง แล้วปล่อยไปยังถังพักย่อย ณ แปลงผักของสมาชิกแต่ละราย มีจํานวนสมาชิก 38 ครัวเรือน ๆ ละประมาณ 120 - 130 ตารางเมตร โดยสมาชิกได้เรียนรู้ในการผลิตผักปลอดสารพิษ เช่น การควบคุมแมลงศัตรูพืชด้วยพืชสมุนไพร กับดักต่าง ๆ การใช้สารชีวภัณฑ์ (เชื้อราไตรโคเดอร์ม่าควบคุมโรค) การผลิตปุ๋ยอินทรีย์และน้ําหมักชีวภาพใช้เอง โดยมีพ่อค้ามารับซื้อที่แปลง และจําหน่ายที่ตลาดนัดสีเขียว หน้าหมู่บ้านโพธิ์ศรีสําราญ ทําให้ไม่มีปัญหาด้านการตลาด ได้รับรองมาตรฐานการผลิตพืชตามระบบเกษตรดีที่เหมาะสม (GAP) และเกษตรอินทรีย์แบบมีส่วนร่วม (PGS) สอดคล้องกับนโยบายของรัฐบาลที่ต้องการให้เกษตรกรผลิตพืชอินทรีย์ เพื่อให้ผู้ผลิตและผู้บริโภคปลอดภัยเป็นมิตรกับสิ่งแวดล้อม ใช้น้ําบาดาลเพื่อลดการปนเปื้อนจากสารเคมีทางการเกษตร และสูบน้ําด้วยพลังงานแสงอาทิตย์เป็นพลังงานที่สะอาด ลงทุนครั้งเดียวใช้ได้หลายปี สามารถทําการเกษตรได้ตลอดปี แก้ปัญหาความยากจน ทําให้สมาชิกมีรายได้จํานวน 33,630 บาท/คน/ปี
โอกาสนี้ นายกรัฐมนตรีกล่าวระหว่างเยี่ยมนิทรรศการส่งเสริมเกษตรอินทรีย์ พลังงานทดแทน ผลิตภัณฑ์ของกลุ่มเกษตรกร และแปลงปลูกผักอินทรีย์ว่า ขอให้ใช้ประโยชน์จากเทคโนโลยี อาทิ แผนที่เกษตร (Agri map) เพื่อใช้เกิดผลผลิตสูงสุด รวมทั้งการเกษตรแปลงใหญ่ ที่จะช่วยลดต้นทุน เพิ่มผลผลิต และการใช้ปุ๋ยอินทรีย์ ซึ่งตลาดต่างประเทศให้ความสําคัญด้านอาหารปลอดภัย พร้อมกันนี้ นายกรัฐมนตรี ยังชื่นชมชุมชนหัวนา ที่รวมกลุ่มกันใช้ประโยชน์พื้นที่สาธารณะ เป็นแปลงเกษตรชุมชน จากเดิมเคยเป็นพื้นที่รกร้าง เป็นตัวอย่างที่ดีที่อยากให้ชุมชนอื่นนําไปดําเนินการ สําหรับการใช้ประโยชน์จากน้ําบาดาลนั้น จะมอบหมายให้มีความร่วมมือระหว่างกระทรวงเกษตรและสหกรณ์และกระทรวงพลังงาน ไปช่วยกันพิจารณาขุดเจาะน้ําบาล เพื่อให้บ่อน้ําดาบาลสามารถใช้ได้จริง ในตอนท้ายนายกรัฐมนตรียังได้อุดหนุนสินค้าปลาแปรรูป ปลาตากแห้งและปลาส้ม ของชาวโพธิ์ศรีสําราญ ตําบลหัวนา อําเภอเมือง จังหวัดหนองบัวลําภู ด้วย
----------------------------
กลุ่มประชาสัมพันธ์และเผยแพร่ สํานักโฆษก